Diari Oficial de la Generalitat Valenciana


Sumari del DOGV 5455, del 21-02-2007 (2007/2227)

ORDRE de 15 de febrer de 2007, de la Conselleria de Territori i Habitatge, per la qual es desenvolupa el Reglament Orgànic i Funcional de la Conselleria, aprovat pel Decret 137/2006, de 29 de setembre, del Consell.
----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/02/15/(1)/dof/vci/html**

### Dades del document

Número de DOGV
:   5455

Data del DOGV
:   21-02-2007

Secció del DOGV
:   I. DISPOSICIONS GENERALS

Número del document
:   2007/2227


Data del document
:   15-02-2007

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * Conselleria Territori i Vivenda
    * legislació
    * reglament intern
    * administració regional

El Reglament Orgànic i Funcional de la Conselleria de Territori i Habitatge, aprovat per Decret 137/2006, de 29 de setembre, del Consell, ha establit els òrgans superiors i directius de la Conselleria i s'han determinat les competències que se'ls atribueixen.  
Per Acord del Consell de data 13 d'octubre de 2006, es crea el Servei d'Inspecció Urbanística per a l'exercici de les funcions de vigilància del compliment de la legalitat urbanística.  
Atesa, doncs, l'actual estructura organitzativa de la Conselleria de Territori i Habitatge, és convenient desenvolupar-la, i establir segons les competències dels seus òrgans superiors i directius, l'estructura i les funcions del nivell administratiu, i així escometre una sèrie de modificacions que redunden en la millor gestió del servei públic.   
En conseqüència, de conformitat amb el que preveu la disposició final primera de l'esmentat Decret 137/2006 i en els articles 35 e) i 71 de la Llei 5/1983, de 30 de desembre, de Govern Valencià, amb un informe previ de la Conselleria de Justícia, Interior i Administracions Públiques i de la Conselleria d'Economia, Hisenda i Ocupació,   
ORDENE  
CAPÍTOL I  
Del Gabinet del conseller  
Article 1. Del Gabinet del conseller  
Directament del conseller depén el Gabinet del conseller com a òrgan de suport i assistència immediata al titular del departament i al qual correspon coordinar i prestar la seua conformitat en matèria de comunicació i publicacions, com també el seguiment dels assumptes parlamentaris i l'elaboració de les propostes de resposta i compareixences del conseller i totes aquelles funcions que aquest li encomane.  
CAPÍTOL II  
De la Secretaria Autonòmica  
Secció primera  
De la Secretaria Autonòmica  
Article 2. De la Secretaria Autonòmica de Territori i Medi Ambient  
De la Secretaria Autonòmica de Territori i Medi Ambient depenen, de conformitat amb el que estableix el Decret 133/2004, de 3 de setembre, del Consell de la Generalitat, pel qual s'estableix l'estructura orgànica de la Presidència i de les conselleries de l'administració de la Generalitat, les següents direccions generals:  
- Direcció General d'Ordenació del Territori  
- Direcció General d'Habitatge i Projectes Urbans  
- Direcció General de Gestió del Medi Natural  
- Direcció General de Qualitat Ambiental  
Així mateix, depenen funcionalment de la Secretaria Autonòmica:  
- El Centre d'Informació i Documentació Ambiental de la Comunitat Valenciana (CIDAM)  
- La Inspecció del Territori  
- El Gabinet Tècnic  
- L'Àrea de Relacions Institucionals  
- L'Àrea d'Avaluació Ambiental  
Article 3. Centre d'Informació i Documentació Ambiental de la Comunitat Valenciana (CIDAM)  
Al Centre d'Informació i Documentació Ambiental de la Comunitat Valenciana corresponen les funcions establides en l'article 3 del Decret 156/2000, de 17 d'octubre, del Govern Valencià, pel qual aquest centre va ser creat.  
Article 4. Inspecció del Territori  
1. A la Inspecció del Territori, que tindrà rang d'àrea, li correspon exercir les funcions de vigilància i control del territori en matèria mediambiental, proposar el programa d'inspecció i tramitar i instruir els expedients sancionadors en aquesta matèria, com també informar sobre els recursos que es formulen contra els actes que imposen sancions i qualsevol altra funció relativa a la inspecció que li siga encomanada.  
2. De la Inspecció del Territori depén el Servei de Coordinació de la Inspecció Tècnica, al qual correspon la coordinació i la direcció tècnica dels inspectors, com també la tramitació de les diligències preliminars en les actuacions pròpies de la inspecció.  
Article 5. Gabinet Tècnic  
1. Al Gabinet Tècnic correspon donar suport als òrgans superiors de direcció pel que fa a la documentació i la informació necessària per a la formulació, el seguiment i l'avaluació dels plans, programes i projectes que du a terme la Conselleria, com també la seua difusió i divulgació; coordinant igualment aquells que, quant al seu caràcter horitzontal o estratègic, els siguen encomanats.  
2. Per a l'execució de les seues funcions, el Gabinet Tècnic s'estructura en els serveis següents:  
2.1. Servei d'Anàlisi i Avaluació, al qual correspon la documentació i el tractament de la informació per a la presa de decisions, l'establiment d'indicadors, el seguiment i l'avaluació de plans i programes com també la realització d'informes tècnics i de gestió i, en general, qualsevol altra funció d'anàlogues característiques que li siga encomanada.  
2.2. Servei de Difusió i Divulgació, al qual correspon, en col·laboració amb els centres directius, el disseny i el seguiment de les campanyes de difusió i divulgació, imatge i senyalització; la gestió de les publicacions de la Conselleria; la coordinació en la preparació d'esdeveniments i processos de participació pública no reglamentats, com també qualsevol altra funció d'anàlogues característiques que li siga encomanada.  
Article 6. Àrea de Relacions Institucionals  
A l'Àrea de Relacions Institucionals li correspon donar suport i assessorar els òrgans superiors i directius de la Conselleria en tot el que fa referència a la programació d'actuacions, l'avaluació i el seguiment d'aquestes, com també de totes les qüestions referides a la relació de la Conselleria amb la Unió Europea o altres organismes i institucions, ateses les seues demandes, compromisos i requeriments; el seguiment dels òrgans de participació previstos en les lleis i la resta d'entitats dependents de la Conselleria, i qualssevol altres funcions que li encomane el titular de la Secretaria Autonòmica.  
Article 7. Àrea d'Avaluació Ambiental  
1. A l'Àrea d'Avaluació Ambiental correspon el desenvolupament, la coordinació i la gestió de les funcions encomanades al titular de la Secretaria Autonòmica referides en l'article 8.3 del Decret 137/2006.   
2. Per al desenvolupament de les seues funcions, l'Àrea d'Avaluació Ambiental s'estructura en els serveis següents:  
2.1. Servei d'Avaluació d'Impacte Ambiental, al qual correspon la tramitació de les avaluacions d'impacte ambiental, l'estudi i la declaració; el seguiment, el control i la vigilància del compliment de les condicions establides en les declaracions d'impacte ambiental; el desenvolupament de sistemes d'informació ambiental; la coordinació dels estudis de paisatge, estudis d'integració paisatgística i la resta d'instruments de protecció del paisatge perquè la Secretaria Autonòmica de Territori i Medi Ambient els aprove i qualssevol altres funcions d'anàlogues característiques que li siguen encomanades.   
2.2. Servei d'Avaluació Ambiental Estratègica, al qual correspon l'anàlisi, l'informe i l'avaluació ambiental de plans, programes i grans projectes, amb important repercussió ambiental, econòmica i social, com també la coordinació que d'aquests se'n derive amb altres entitats o organismes i, en general, totes les funcions d'anàlogues característiques li siguen encomanades.  
Secció Segona  
De les direccions generals  
Article 8. De la Direcció General d'Ordenació del Territori  
Per a l'execució de les funcions assignades, la Direcció General d'Ordenació del Territori s'estructura en l'Àrea d'Urbanisme i l'Àrea de Conservació d'Espais Naturals.  
Article 9. Àrea d'Urbanisme  
1. A l'Àrea d'Urbanisme correspon l'exercici de la política territorial, d'ordenació urbana i de paisatge a través dels plans, programes i projectes que corresponguen.  
2. Per a l'execució de les seues funcions, l'Àrea d'Urbanisme s'estructura en els serveis següents:  
2.1. Servei de Suport Tècnic, al qual corresponen:  
- les funcions de suport, assessorament tècnic i informe a la direcció de l'àrea en les matèries pròpies d'aquesta i, en particular, la coordinació, la supervisió i el control de les actuacions que, en matèria de política territorial i de paisatge, corresponen a l'àrea,  
- l'elaboració dels informes que calguen en la tramitació dels instruments de protecció, ordenació i gestió del paisatge previstos en el Reglament de paisatge de la Comunitat Valenciana, en desplegament de les competències atorgades a la Secretaria Autonòmica de Territori i Medi Ambient per l'article 8.3.d) del Reglament orgànic i funcional,  
- la cooperació amb les entitats territorials i urbanístiques públiques i privades i el suport i la coordinació de les restants unitats i serveis per mitjà de l'elaboració dels informes, estudis i anàlisis necessaris per a la determinació dels criteris i directrius en matèria de política territorial i de paisatge.  
- qualssevol altres funcions d'anàloga finalitat que li siguen encomanades des de la direcció de l'àrea.  
2.2. Servei de Coordinació Territorial, al qual corresponen:  
- la supervisió i la coordinació de l'activitat que, en matèria urbanística, es desenvolupen en els serveis territorials i les distintes administracions públiques amb intervenció o incidència territorial, segons les seues competències respectives,  
- la gestió territorial derivada de la gestió urbanística en els termes i amb el contingut que es derive de la legislació en matèria de territori,   
- l'elaboració dels informes, estudis i anàlisis necessaris per a la determinació dels criteris i directrius de política urbanística i de sòl; com també l'assessorament legal en matèria d'urbanisme, ordenació territorial i paisatgística i disciplina urbanística,  
- qualssevol altres funcions d'anàloga finalitat que se li encomanen des de la direcció de l'àrea.  
2.3. Servei d'Informació i Divulgació, al qual corresponen:  
- les funcions de manteniment i gestió de l'arxiu documental i cartogràfic de l'Àrea d'Urbanisme,  
- les comeses i funcions que la legislació del territori assigna al Sistema d'Informació Territorial, en els termes que aquesta establisca, com també la seua difusió i divulgació,  
- la gestió i la coordinació, amb els serveis territorials, del Registre Urbanístic de la Comunitat Valenciana i del Registre Autonòmic dels Patrimonis Municipals de Sòl,  
- qualssevol altres funcions d'anàloga finalitat que se li encomanen des de la direcció de l'àrea.  
2.4. Servei d'Inspecció Urbanística, al qual corresponen:  
- les funcions de vigilància del compliment de la legalitat urbanística, controlant i fiscalitzant l'actuació de tots els subjectes implicats en el procés d'urbanització i edificació,  
- la tramitació dels procediments necessaris per a la restauració de la legalitat urbanística i els sancionadors corresponents, amb la proposta i la tramitació de les mesures cautelars que calguen,  
- la col·laboració amb altres administracions competents en matèria de disciplina urbanística,  
- qualssevol altres funcions d'anàloga finalitat que se li encomanen des de la direcció de l'àrea.  
Article 10. Àrea de Conservació d'Espais Naturals  
1. A l'Àrea de Conservació d'Espais Naturals correspon l'exercici de la política territorial a través del desenvolupament sostenible i la visió integradora del territori i el medi ambient.  
2. Per a l'execució de les seues funcions, l'Àrea de Conservació d'Espais Naturals s'estructura en els serveis següents:  
2.1. Servei d'Ordenació Territorial, al qual correspon la realització d'informes, estudis i prospectives en matèria de planificació estratègica; l'elaboració, la tramitació, la revisió i la gestió dels instruments d'ordenació del territori, com també qualssevol altres funcions d'anàloga finalitat que li encomanen.  
2.2. Servei de Parcs Naturals, al qual correspon la gestió, el manteniment i la dinamització dels espais naturals protegits, com també qualsevol altra funció d'anàloga finalitat que li siga encomanada.  
2.3. Servei d'Ordenació Sostenible del Medi, al qual correspon proposar criteris i plans per a la protecció dels recursos naturals; la planificació dels espais naturals protegits; la tramitació de la seua declaració i ordenació; la planificació de zones i llocs especials de conservació per a la seua integració en la xarxa Natura 2000, i totes les altres funcions que d'anàloga finalitat li siguen encomanades.  
Article 11. De la Direcció General d'Habitatge i Projectes Urbans  
Per a l'execució de les funcions assignades, la Direcció General d'Habitatge i Projectes Urbans s'estructura en l'Àrea d'Habitatge i Projectes Urbans i l'Àrea de Promoció.  
Article 12. Àrea d'Habitatge i Projectes Urbans  
1. A l'Àrea d'Habitatge i Projectes Urbans correspon executar les funcions relatives al foment i l'execució, dins dels plans generals d'accés a l'habitatge, dels programes específics dirigits a col·lectius socials desfavorits, la gestió econòmica i comptable dels plans d'habitatge, fixar les directrius per a la gestió del patrimoni d'habitatges de promoció pública adscrit a la Conselleria de Territori i Habitatge, la gestió de la Xarxa Valenciana d'Infohabitatge Solidari i la seua coordinació amb altres organismes semblants tant locals com autonòmics i estatals, i la tramitació i seguiment de convenis de col·laboració en matèria d'habitatge amb altres entitats públiques o privades, com també la gestió de les ajudes per al foment del lloguer, tant d'inquilins com de propietaris.   
2. Per a l'execució de les seues funcions, de l'Àrea d'Habitatge i Projectes Urbans depén el Servei de Coordinació de Programes d'Habitatge Solidari i Gestió del Patrimoni, al qual correspon la coordinació i la gestió de programes específics dirigits a facilitar l'accés a l'habitatge de col·lectius amb especial problemàtica d'integració social; la gestió específica del sòl necessari per a la seua construcció i la gestió i l'administració d'aquests; l'elaboració i la gestió de programes d'eradicació del barraquisme de l'habitatge precari; la gestió d'allotjaments temporals en cas d'urgent necessitat; el desenvolupament de la Xarxa Valenciana d'Infohabitatge Solidari i la coordinació amb altres organismes d'àmbit local, autonòmic o estatal que presten serveis semblants; el seguiment de les actuacions que duga a terme l'Institut Valencià d'Habitatge, SA per al manteniment i la gestió del patrimoni d'habitatges de promoció pública; la coordinació de les ajudes de foment al lloguer, tant d'inquilins com de propietaris i qualssevol altres funcions que en matèria d'habitatge protegit li siguen encomanades.  
Article 13. Àrea de Promoció  
1. A l'Àrea de Promoció correspon executar les funcions relatives a la promoció de l'habitatge de protecció pública, el seu règim jurídic, normatiu i sancionador; el seguiment dels plans d'habitatge i l'elaboració i l'anàlisi d'indicadors en relació amb la demanda, les necessitats i l'oferta d'habitatges; l'aplicació i el desenvolupament dels drets de tanteig i retracte; la gestió del Registre Valencià d'Habitatge Protegit i la coordinació dels serveis territorials en totes les actuacions relacionades amb els plans d'habitatge.  
2. Per al desenvolupament de les seues funcions, de l'Àrea de Promoció depén el Servei de Rehabilitació i Coordinació de l'Observatori Valencià d'Habitatge, al qual correspon la coordinació i el seguiment estadístic dels successius plans d'accés a l'habitatge; la coordinació de l'Observatori Valencià de l'Habitatge, per mitjà del disseny, la realització i la supervisió d'estudis sobre demanda, necessitats i oferta d'habitatges en la Comunitat Valenciana, informes relatius als patrimonis públics de sòl i les seues declaracions d'exempció, com també sobre la implantació de nous criteris constructius amb vista a l'habitabilitat, la sostenibilitat i l'eficiència energètica dels habitatges; la declaració d'àrees de rehabilitació i la planificació d'actuacions de rehabilitació; la supervisió i el control de les obres de rehabilitació de promoció pública; la coordinació de les oficines comarcals de rehabilitació i dels ajuntaments amb àrees de rehabilitació declarades; coordinació dels programes que desenvolupen els informes de conservació dels edificis i els operadors de rehabilitació i la coordinació dels premis biennals d'habitatge de la Comunitat Valenciana, com també qualssevol altres funcions que en matèria de rehabilitació d'habitatges li siguen encomanades.  
Article 14. La Direcció General de Gestió del Medi Natural  
L'execució de les funcions que té assignades la Direcció General de Gestió del Medi Natural es durà a terme a través de l'Àrea de Gestió de Recursos Forestals i Conservació Ambiental i del Centre per a la Investigació i Experimentació Forestal de la Comunitat Valenciana (CIEF).  
Article 15. L'Àrea de Gestió de Recursos Forestals i Conservació Ambiental  
1. A l'Àrea de Gestió de Recursos Forestals i Conservació Ambiental correspon executar les funcions relatives a la planificació i la gestió forestal; prevenció d'incendis forestals; sanitat forestal i conservació del medi; gestió de la biodiversitat; com també la gestió i l'ordenació de la caça i la pesca continentals.   
2. Per al desenvolupament de les seues funcions, l'Àrea de Gestió de Recursos Forestals i Conservació Ambiental s'estructura en els serveis següents:  
2.1. Servei de Gestió Forestal, al qual corresponen les funcions relatives a forests patrimonials de la Generalitat, de les declarades o ser susceptibles de ser declarades d'utilitat pública, de les comunals, de les consorciades i conveniades i dels particulars; l'aprofitament de les rendes forestals; la conservació i la defensa hidrologicoforestal; els camins ramaders; ordenacions integrals de muntanyes i tractaments selvícoles, obres de restauració i millora paisatgística en terrenys forestals, desplegament i aplicació del Pla general d'ordenació forestal de la Comunitat Valenciana, i qualssevol altres funcions que en matèria de gestió forestal li siguen assignades.  
2.2. Servei de Prevenció d'Incendis i Sanitat Forestal, al qual correspon la direcció tècnica de la prevenció contra els incendis forestals; vigilància fixa i mòbil; potenciació del voluntariat; silvicultura preventiva; infraestructures de prevenció; informació estadística i investigació de causes i motivacions; sanitat forestal, seguiment i desenvolupament del Pla general d'ordenació forestal de la Comunitat Valenciana en la seua matèria, com també qualssevol altres funcions que en matèria de prevenció d'incendis i sanitat forestal li siguen assignades.  
2.3. Servei de Biodiversitat, al qual correspon el seguiment, la protecció i la recuperació de les espècies silvestres de fauna, flora i hàbitats naturals de la Comunitat Valenciana, i en particular dels considerats com a amenaçats o d'interés per a la conservació; la gestió de la xarxa de microreserves de flora i reserves de fauna, manteniment dels catàlegs d'espècies amenaçades, el seguiment i l'execució de plans i programes de recuperació, manteniment del Banc de Dades de la Biodiversitat de la Comunitat Valenciana i totes les funcions que en matèria de biodiversitat li siguen assignades.  
2.4. Servei de Caça i Pesca, al qual correspon l'estudi i l'elaboració de propostes de directrius per a l'ordenació i la gestió de la caça i la pesca continental per a un aprofitament sostenible; la tramitació de períodes hàbils de caça i pesca; vedes especials; autoritzacions i plans tècnics de caça i pesca; reserves i tancats; foment i control de les espècies cinegètiques i piscícoles, i qualssevol altres funcions que en matèria de caça i pesca li siguen encomanades.  
Article 16. Centre per a la Investigació i Experimentació Forestal de la Comunitat Valenciana (CIEF)  
Les funcions del Centre per a la Investigació i Experimentació Forestal de la Comunitat Valenciana (CIEF) són les establides en l'article 3 del seu Decret de creació, 19/2005, de 28 de gener, del Consell de la Generalitat.  
Article 17. De la Direcció General de Qualitat Ambiental  
Per a l'execució de les funcions que té assignades, la Direcció General de Qualitat Ambiental s'estructura en l'Àrea de Qualitat Ambiental, l'Àrea de Residus i l'Àrea del Centre de Tecnologies Netes.  
Article 18. L'Àrea de Qualitat Ambiental  
1. A l'Àrea de Qualitat Ambiental correspon el control de la qualitat de les aigües i del litoral, el control d'abocaments, l'exercici de les competències en matèria de contaminació acústica i atmosfèrica, incloent les relatives a comerç de drets d'emissió de gasos d'efecte hivernacle, la intervenció administrativa ambiental d'activitats; com també les estratègies contra la contaminació i la prevenció i control integrat d'aquesta.   
2. L'Àrea de Qualitat Ambiental s'estructura en els serveis següents:  
2.1. Servei de Control Integrat de la Contaminació, al qual corresponen les autoritzacions ambientals integrades, renovacions i modificacions (IPPC) i els instruments d'intervenció administrativa ambiental d'activitats, com també el registre de fonts i emissions contaminants (EPER), i en general qualssevol altres funcions que en matèria de control integrat de la contaminació li siguen encomanades.  
2.2. Servei de Qualitat de les Aigües, al qual correspon el control de la qualitat de les aigües i la planificació de programes per a la seua millora, l'exercici de les competències autonòmiques en matèria d'abocaments i de protecció i control del litoral, el seguiment de les activitats relacionades amb els recursos hidrològics de la Comunitat Valenciana, i, en general, totes les funcions que en matèria de qualitat de les aigües li siguen encomanades.  
2.3 Servei de Protecció de l'Ambient Atmosfèric, al qual correspon l'explotació i la gestió del sistema de vigilància i control de la qualitat de l'aire; l'inventari d'emissions a l'atmosfera; el registre de focus potencialment contaminants de l'atmosfera; la proposta d'actuacions relatives a la protecció atmosfèrica i acústica i, en general, totes les funcions que li siguen encomanades en matèria de protecció acústica i atmosfèrica, incloent les relatives a comerç de drets d'emissió de gasos d'efecte hivernacle.   
Article 19. L'Àrea de Residus  
1. A l'Àrea de Residus correspon la gestió integral dels residus i les competències en matèria de sòls contaminats.  
2. Per al desenvolupament de les seues funcions, l'Àrea de Residus s'estructura en els serveis següents:  
2.1. Servei de Residus Industrials, al qual correspon la tramitació i el seguiment d'autoritzacions i registres de producció i gestió de residus industrials; la tramitació d'expedients de trasllats transfronterers de residus industrials; la realització d'actuacions que faciliten la presentació telemàtica de documents per al compliment de les obligacions exigibles als productors i gestors de residus industrials, la formulació de propostes de desplegament normatiu i de gestió en matèria de residus industrials, les funcions relatives a envasos industrials i comercials i totes les altres funcions que en matèria de residus industrials li siguen encomanades.  
2.2. Servei de Residus Urbans, al qual correspon el desenvolupament dels plans zonals de residus urbans; la tramitació d'autoritzacions i registre de producció i gestió de residus urbans i inerts; la implantació de la recollida selectiva i el foment del reciclatge i la valorització de residus urbans; les funcions relatives a envasos domèstics; la tramitació d'autoritzacions de tots els sistemes integrats de gestió en matèria de residus; el desenvolupament de les funcions relatives a sòls contaminats, a la utilització de residus inerts adequats en obres de restauració, condicionament i rebliment o amb fins de construcció; funcions en matèria de restauració d'àrees degradades per activitats extractives i, en general, totes les funcions que li siguen encomanades en relació amb les anteriors.  
Article 20. L'Àrea del Centre de Tecnologies Netes  
A l'Àrea del Centre de Tecnologies Netes correspon la direcció i la gestió del Centre, en el marc de les competències atribuïdes pel seu decret de creació, en particular la concessió de l'etiqueta ecològica, el registre de centres segons el Reglament EMAS i la gestió del registre d'entitats col·laboradores en matèria de qualitat ambiental, com també la realització de jornades o altres actuacions de difusió mediambiental.   
CAPÍTOL III  
De la Sotssecretaria  
Article 21. De la Sotssecretaria  
1. Per a l'execució de les funcions que té assignades, de la Sotssecretaria depén la Secretaria General Administrativa.  
2. Depenen orgànicament de la Sotssecretaria el Centre d'Informació i Documentació Ambiental de la Comunitat Valenciana (CIDAM), la Inspecció del Territori, el Gabinet Tècnic, l'Àrea de Relacions Institucionals i l'Àrea d'Avaluació Ambiental, l'estructura i funcions de les quals són les enumerades en els articles 3 al 7 d'aquesta ordre.  
Article 22. De la Secretaria General Administrativa  
1. A la Secretaria General Administrativa corresponen les funcions pròpies de la gestió de tots els serveis generals de la Conselleria i prestar suport directe al titular de la Sotssecretaria.  
2. La Secretaria General Administrativa s'estructura en els serveis següents:  
2.1. Servei de Contractació i Assumptes Generals, al qual correspon elaborar els criteris sobre procediments de contractació; estudiar, preparar i formalitzar els expedients de contractació i d'assumptes generals com també el seguiment de la seua execució; la supervisió i la coordinació del parc mòbil i de les instal·lacions de la Conselleria, com també el manteniment; l'organització de l'arxiu, del registre general de documents i de la informació al públic; la tramitació i el seguiment dels expedients de compres centralitzades i de contractes menors dels Serveis Centrals de la Conselleria; l'estudi, el control i la gestió patrimonial dels béns mobles i immobles i, en general, totes les funcions que corresponguen o se li encomanen relatives a la contractació i assumptes generals.  
2.2. Servei de Gestió Econòmica i Pressupostària, al qual correspon l'elaboració de l'avantprojecte de pressupostos de la Conselleria; la tramitació de les modificacions pressupostàries; la gestió, el seguiment i el control de l'execució pressupostària, com també la gestió de despeses i ingressos; la supervisió de l'activitat de gestió econòmica i pressupostària que realitzen altres unitats de la Conselleria; l'elaboració de la informació econòmica i pressupostària necessària per a la gestió de les distintes unitats administratives; informar els avantprojectes de llei, projectes de disposicions generals, resolucions o convenis de la Conselleria amb repercussió en la despesa pública; la gestió i el manteniment de l'inventari de béns mobles de la Conselleria; el seguiment i el control dels fons comunitaris; la coordinació i el seguiment de les distintes caixes pagadores de la Conselleria com també la comptabilització dels comptes justificatius dels fons de caixa fixa gestionats pels centres directius de la Conselleria i, en general, totes les funcions que corresponguen o se li encomanen relatives a la gestió econòmica i pressupostària.  
2.3. Servei de Gestió de Personal, al qual correspon la tramitació dels assumptes relatius a la gestió del personal i a les incidències en nòmines de la Conselleria; la preparació de les propostes de modificació de les relacions de llocs de treball; la conservació i la custòdia dels expedients dels empleats públics al servei d'aquesta; vetlar pel compliment de la normativa en matèria de personal; el seguiment del control horari; la tramitació dels expedients disciplinaris; la gestió de les pràctiques formatives d'alumnes de distints nivells educatius que es realitzen en la Conselleria; l'elaboració d'informes i propostes de resolució respecte de les reclamacions prèvies i recursos en matèria de personal i, en general, qualsevol funció que en matèria de gestió de personal li siga encomanada.  
2.4. Servei d'Informàtica, al qual correspon la informatització dels departaments de la Conselleria; l'elaboració i l'execució de plans d'informatització; l'assistència tècnica en matèria informàtica i cartogràfica als distints departaments; la gestió de bases de dades, xarxes, sistemes informàtics, suports informàtics de la cartografia i sistemes d'informació geogràfica, intranet i pàgina web de la Conselleria; l'adquisició i el manteniment d'equips i programes informàtics i de comunicacions; vetlar per la correcta aplicació de la normativa sobre el tractament de dades de caràcter personal; informar els plecs de prescripcions tècniques per a l'adquisició de béns o serveis informàtics i, en general, totes les funcions que li siguen encomanades en l'àmbit informàtic de la Conselleria.  
2.5. Servei d'Ordenació i Coordinació Administrativa, al qual correspon la tramitació dels assumptes que s'han d'elevar a la Comissió de Secretaris Autonòmics i Sotssecretaris i al Consell, el trasllat dels seus acords i la custòdia dels certificats d'aquests; la tramitació de les reclamacions sobre responsabilitat patrimonial; la racionalització, la normalització i la millora de procediments i documents administratius; la tramitació, la coordinació, el seguiment i la supervisió de convenis i acords de col·laboració que la Conselleria ha de subscriure; l'assistència tècnica en l'elaboració i la tramitació de convocatòries de subvencions; l'impuls i la coordinació dels projectes normatius; la coordinació dels serveis de traducció i la realització dels tràmits necessaris per a la publicació d'actes o disposicions en el Diari Oficial de la Comunitat Valenciana; l'elaboració d'informes tecnicojurídics relatius a l'activitat competencial de la Secretaria General Administrativa i qualsevol altra funció que en matèria d'ordenació i coordinació administrativa li siga encomanada.   
2.6. Servei de Supervisió de Projectes i Obres, al qual correspon verificar i informar si s'han tingut en compte les disposicions de caràcter legal o reglamentari, com també la normativa tècnica que siga d'aplicació a cada tipus d'avantprojecte i projecte d'obra, igual que a les seues modificacions; examinar que els preus dels materials i de les unitats d'obra són els adequats per a l'execució del contracte; proposar a l'òrgan de contractació criteris i orientacions de caràcter tècnic per a la seua inclusió si és el cas, en la circular, norma o instrucció corresponent; verificar que el projecte conté l'estudi de seguretat i salut o, si és el cas, l'estudi bàsic; informar les liquidacions d'obres que calga i, en general, totes les funcions relatives a projectes i obres que li atribuïsca la legislació de contractes de les administracions públiques o que li siguen encomanades.  
CAPÍTOL IV  
Dels Serveis Territorials  
Article 23. Serveis Territorials  
1. En cada una de les tres províncies de la Comunitat Valenciana existiran els Serveis Territorials de Territori i Habitatge, que gestionaran les competències que se li atribuïsquen en la matèria, en el respectiu àmbit territorial.   
Els Serveis Territorials dependran orgànicament de la Sotssecretaria i funcionalment dels directors generals en les matèries de la seua respectiva competència.   
2. En cada una de les províncies, dependent del titular de la Sotssecretaria, existirà un director territorial que dirigirà i coordinarà els serveis, seccions i unitats administratives, vetlarà pel seu funcionament correcte, i adoptarà les mesures que siguen necessàries, i exercirà totes aquelles facultats que se li assignen o deleguen.  
Així mateix, en cada direcció territorial, un secretari territorial, amb rang de servei, prestarà assistència tècnica al director territorial i exercirà les atribucions de tramitació administrativa, de gestió de personal, d'assumptes generals i de gestió econòmica i pressupostària.  
Article 24. Serveis d'àmbit provincial  
De cada una de les direccions territorials dependran els següents serveis d'àmbit provincial:   
1. Servei Territorial d'Ordenació del Territori al qual correspon, seguint els criteris i les directrius de la direcció general, l'aplicació i el control del planejament, la gestió i la disciplina urbanística, com també dels instruments d'ordenació, la secretaria permanent de la Comissió Territorial d'Urbanisme i, en general, totes les funcions relatives a planificació i ordenació territorial que li siguen encomanades.   
2. Servei Territorial d'Habitatge i Projectes Urbans, al qual corresponen les funcions de tramitació, gestió i resolució dels expedients ordinaris de qualificació o declaració d'habitatges de protecció pública, d'acord amb la normativa vigent, com també la resolució de tots els tràmits se'n que deriven, d'acord amb la seua regulació legal; tramitació, gestió i resolució dels expedients ordinaris d'ajudes a l'habitatge, acollits als marcs reguladors d'actuacions protegibles en matèria d'habitatge; tramitació, seguiment i informes tècnics en actuacions directes i convingudes i àrees de rehabilitació urbana, com també, si és el cas, l'aprovació de projectes tècnics en els supòsits regulats en els respectius convenis; incoació d'expedients sancionadors en matèria d'habitatge, amb les facultats d'imposició de sancions econòmiques dins dels límits imposats per la legislació vigent, i en general totes les funcions d'anàlogues característiques que li siguen encomanades.   
3. Servei Territorial de Medi Ambient, al qual correspon l'execució i la supervisió forestal, de les actuacions de qualitat ambiental, de contaminació i de residus i, en general, de totes funcions relatives a medi ambient que li siguen encomanades.  
DISPOSICIÓ DEROGATÒRIA  
Queda derogada l'Ordre d'11 d'abril del 2006, de la Conselleria de Territori i Habitatge, per la qual va ser desenvolupat el Decret 119/2003, d'11 de juliol, del Consell de la Generalitat, que va aprovar el Reglament orgànic i funcional de la Conselleria de Territori i Habitatge, com també totes les disposicions que del mateix rang o d'un rang inferior s'oposen a aquesta ordre.   
DISPOSICIÓ FINAL  
Aquesta ordre entrarà en vigor el mateix dia que es publique en el Diari Oficial de la Comunitat Valenciana.   
València, 15 de febrer de 2007  
El conseller de Territori i Habitatge  
ESTEBAN GONZÁLEZ PONS


Còpia Permalink ELI